Kupihár Rebeka

A heterók istenéhez

– szemelvények –

A szerző 2023-ban elnyerte az N&n Galéria Alapítvány Petri György-díját.

A kötetben található grafikák Kupihár Rebeka munkái

A szerző a kötet írása idején a Ferencvárosi József Attila irodalmi támogatásban részesült.

© Kupihár Rebeka, 2024

„A lényeges dolgokban egység,
a kétségesekben szabadság, mindenben szeretet.”

XXIII. János pápa

ösztönös, természetes és elfogadhatatlan

i kissed a girl

ez a refrén, és teljes hangerőn szól.

apa csak az időjárás miatt tekerte fel,

így most a hátsó ülésen is jól hallani.

hirtelen értem meg a szavakat a halandzsa szövegben,

ahogy a rejtőszínű hüllőket veszem észre állatkerti terráriumokban.

a felismeréstől megrémülök.

minden ismétlésnél egyre jobban izzad a tenyerem,

tényleg ezt énekli egy néni, és én hallom,

és mindenki hallja, hiszen a rádióban szól.

az ülésmagasító hungarocelljébe vájom a körmöm,

és elszégyellem magam,

pedig anyáék sosem tanultak angolul,

biztos lehetek benne, hogy nem értik, nem érthetik.

mire a szakadozó felhőzetről tudósítanak,

rájövök, ha magyarul mondanám, sem értenék meg.

nyílt sebbel a lábaim között

bélabá

nem volt pedofil.

de nem titkolta az erekcióját,

amikor vizes testtel

büntetőköröket futtatott velünk

a medence körüli hóban.

ő volt az első, aki észrevette

a vékony zsírréteget

a nyurga gyerektesteken.

ekkor kezdett el beceneveket adni a lányoknak,

akik lila ajkakkal lebegtek

az örökké húszfokos vízben.

nem szóltak,

de az öltözőben

változatos kegyetlenséggel

vezették le egymáson a dühöt.

engem eleinte nem figyelt,

de hétről hétre nehezebb volt tagadnom

a szőrré váló pihéket

és a domborulatokat az elasztán alatt.

csak egyszer hívott mókuskámnak,

de rögtön hallgattam rá.

hiába képzeltem kitartóan

olimpiai érmet a nyakamba,

és hiába fizettem ki a teljes hónapot.

tudtam, többet nem jövök.

örömmel vagyok trubadúr

sziámi

fekszünk a pipacsos paplanok közt,

a szombati napfény szőkére festi

a szőrt a combunkon.

lélegző festmény,

műanyag ablakkeretben.

két szoborszép alak,

a gyönyör és gravitáció erőinek

metszéspontjában.

csípő a csípőn,

hasunk két felváltva növekvő félhold.

lábfejek sormintája a lepedőn.

néhány percig még mind a négyet

tudom mozgatni.

a mellkasomon alszol el,

álmodban továbbra is a szirmokat markolod,

és a bőrömön csillogó nyáladat

a magasból ragasztónak nézik az istenek.

tyúk vagy kakas

mi leszel, ha nagy leszel

kérdezik naponta,

de hiába ismétlem egyre hangosabban a választ,

hogy fiú, fiú, fiú leszek.

kislányom, ne nevettess,

mondják, és nem nevetnek.

a hercegnős paplan alatt

ebihalakra gondolok.

nekem is testrészeim nőnek

a hiány helyén, csak várni kell.

akkor majd megmutatom anyának,

és új tusfürdőt vesznek nekem.

egy fiúnak nem lehet virágillata,

mondják, és nem lesz virágillatom.

trikóban tornázhatok majd,

és többé nem szaladok neki a tükörnek,

mert messziről felismerem magam.

nem gondolok az apák szükségességére

babakötvény

már megint összevesztünk ezen, nem is értem,

pedig a védőnő szifiliszes képei óta

mindketten ismerjük a zigóták keletkezését.

tudjuk, ehhez kevesek vagyunk,

bármennyit tervezünk, imádkozunk, veszekszünk is.

amíg nem ismertük egymást

ez egyszerű biológiai tény volt,

nem gondoltunk rá, ahogy a gravitációra

vagy a fotoszintézisre sem gondol az ember.

csak a szerelemmel és a kormányplakátokkal

vált egyre sürgetőbbé, mindennapos kudarccá.

abszurd igazságtalanságnak hat,

hogy melletted, ahol végre nőnek érzem magam,

hogy veled, akinek még a reggeli leheletét is szeretem.

hogy pont mi, akik két kézzel osztjuk magunkat

ismeretlenek gyerekeinek,

sosem láthatjuk majd,

ahogy vonásaink kiegészítik egymást

az utánunk következők arcán.

haza valahová

homlokpuszi

nézd már a két pinát, hogy nyalják egymást,

üvölti, hogy a morzsa megáll a galambetetők markában.

jól meg kéne baszni mindkettőt,

ordítja vissza valaki a másik oldalról.

ismerem a szavakat, de a jelentés lehull róluk.

úgyis hiányzik nekik a fasz,

üvölti, és röhög.

a szökőkút elfelejti, hogyan folytatódik a vízsugár,

az anyukák megtorpannak, mielőtt karon ragadnák a gyerekeiket.

elrebbenek mellőled, és nem haragot,

csak szégyent érzek,

mint akit valami súlyos bűnön kaptak rajta.

a szavak artikulálatlanul ömlenek a szájából.

meglepnek és megaláznak,

de nem lenne olyan iszonyú, ha tudnám, van hova menekülnünk.

hogy az egyik macskaköves utca olyan helyre visz,

ahol a járókelők a mi oldalunkon állnak.

mire újraindul a csobogás,

az ismeretleneknek kijáró,

steril távolságtartással követlek.

Tartalom

ösztönös, természetes és elfogadhatatlan

i kissed a girl

ki vagy nekem

bátorságpróba

ezek mind a pokolra jutnak

felfedezem

köpne vagy nyalna

és hirtelen prostitualizálódunk

kéttest-probléma

a heterók istenéhez

nyílt sebbel a lábaim között

bélabá

inceszt tabu

szex helyett

első

liliom

a férfiak általában arra kíváncsiak

rítus

évabatyu

pussy, vulva, үтрээ

örömmel vagyok trubadúr

sziámi

nehéz melletted verset írni

március nyolc

családi találkozó

szimmetria

t/1

tejfog

girl in grün

intimissimi in aeternum

elkezdődsz

torkolat

esthajnal

tyúk vagy kakas

mi leszel, ha nagy leszel

gender

kancsal

maszkviselés

megnézem a férfiakat

a női osztályon

a queer élharcos megpihen

a bejárati ajtón túl

tyúk vagy kakas

Jézusnak öltöztem

nem gondolok az apák szükségességére

babakötvény

benne vagyok a korban

women’s secret

babaprojekt

gazdag fiút is lehet

donor

ezt a férfit tudnám szeretni

sperma

mennyi keserve és fáradozása

nyolcadik hónap

ádámot választottad

sírj nyugodtan

haza valahová

homlokpuszi

nem ismertek meg

turisták

angol nyelvtan

szomszédaim

menekülési terv

vendég, munkás

deutsche bank

engedjétek hozzám

nyugat

MAGVETŐ
KÖNYVKIADÓ ÉS KERESKEDELMI KFT.
www.magveto.hu
www.facebook.com/magveto
magveto.kiado@lira.hu
Felelős kiadó Dávid Anna

Felelős szerkesztő Szegő János
Kézirat-előkészítő Tomka Eszter
Korrektor Hradeczky Moni
Művészeti vezető Pintér József
Műszaki vezető Takács Klári

ISBN 978 963 144 490 2

Forgalmazza
eKönyv Magyarország Kft.

www.ekonyv.hu
Elektronikus könyv Nagy Lajos

Felhasznált betűtípus: Noto Serif – SIL OFL